**Propoziția circumstanțială consecutivă**

**Propoziția circumstanțială consecutivă** (CNS) este [propoziția subordonată](https://gramaticalimbiiromane.ro/sintaxa/sintaxa-frazei/propozitia-regenta-si-propozitia-subordonata/) care îndeplinește în [frază](https://gramaticalimbiiromane.ro/sintaxa/unitatile-sintaxei/fraza/) funcția sintactică de [complement circumstanțial consecutiv](https://gramaticalimbiiromane.ro/sintaxa/sintaxa-propozitiei/complementul/complementul-circumstantial-consecutiv/), arătând consecința (urmarea) și măsura intensității a unei acțiuni, însușirea ori măsura cantității a termenului regent.

E prea deștept pentru a nu pricepe gluma. (pentru a nu pricepe ‒ complement circumstanțial consecutiv; care e urmarea faptului că e deștept?)
E prea deștept1/ ca să nu înțeleagă gluma.2/ (P2 ‒ CNS; care e urmarea faptului că e deștept?)

Mănâncă de speriat. (de speriat ‒ complement circumstanțial consecutiv; care e urmarea faptului că mănâncă?)
Mănâncă atâta,1/ încât te sperie.2/ (P2 ‒ CNS; care e urmarea faptului că mănâncă atâta?)

**!** Conjuncția încât și locuțiunile conjuncționale alcătuite cu această conjuncție (vezi mai jos locuțiunile) introduc numai propoziții consecutive. Acesta este și un mijloc de verificare a sensului consecutiv a celorlalte conjuncții și implicit a propoziției consecutive.

**Întrebări și recunoaștere**

|  |
| --- |
| **Întrebări** |
| care este urmarea faptului că? |

**Termeni regenți**

Propoziția circumstanțială consecutivă determină următoarele:

[verb](https://gramaticalimbiiromane.ro/morfologia/parti-vorbire-flexibile/verbul/) sau [locuțiune verbale](https://gramaticalimbiiromane.ro/morfologia/parti-vorbire-flexibile/verbul/locutiuni-verbale/)
Mă grăbeam1/ încât nu te-am văzut.2/

[adjectiv](https://gramaticalimbiiromane.ro/morfologia/parti-vorbire-flexibile/adjectivul/)
Face o mâncare rea1/ de nu o poți mânca.2/

[adverbul](https://gramaticalimbiiromane.ro/morfologia/parti-vorbire-neflexibile/adverbul/)
Alerga atât de repede,1/ încât nu o puteai ajunge.2/

**Elemente relaționale**

Propoziția circumstanțială consecutivă se introduce în frază prin următoarele:

[conjuncții subordonatoare](https://gramaticalimbiiromane.ro/morfologia/parti-vorbire-neflexibile/conjunctia/conjunctii-subordonatoare/) (încât, că (= încât), ca, de, să, ca să, încât să, de să, decât să, cât (= încât), decât (= încât))
A mers până într-atât,1/ încât îl strângeau încălțările.2/

[locuțiuni conjuncționale subordonatoare](https://gramaticalimbiiromane.ro/morfologia/parti-vorbire-neflexibile/conjunctia/locutiuni-conjunctionale/) (pentru ca să, cât să, așa că, astfel că, așa încât, astfel încât)
E prea leneș,2/ pentru ca să învețe tot.2/

**Confuzii cu alte subordonate**

Propoziția consecutivă poate fi confundată cu o [circumstanțiala de mod](https://gramaticalimbiiromane.ro/sintaxa/sintaxa-frazei/propozitia-circumstantiala-de-mod/) . Propoziția de mai jos deși răspunde la întrebarea *cât?* (cât de săracă era?) nu este circumstanțială de mod. Pentru verificare, se înlocuiește conjuncția de cu încât și se adaugă un corelator (*atât, așa*) în regentă.

Ea era săracă1/ de n-avea după ce bea apă.2/
Ea era *atât* de săracă1/ încât n-avea după ce bea apă.2/

Propoziția consecutivă poate fi confundată cu o [propoziție atributivă](https://gramaticalimbiiromane.ro/sintaxa/sintaxa-frazei/propozitia-atributiva/). Se verifică prin înlocuirea conjuncției și adăugarea unui corelator (*atât, așa*) .
A făcut un scandal,1/ de s-a strâns lumea ca la circ.2/
A făcut un *așa* scandal,1/ încât s-a strâns lumea ca la circ.2/

**Topica**

Circumstanțiala consecutivă stă întotdeauna după regentă.

**Punctuația**

Circumstanțiala consecutivă se desparte prin virgulă. Excepție fac consecutivele introduse prin să și care au corelativul prea și cele introduse prin de, așezate imediat după predicatul regentei.
A urlat1/ de ne-am speriat.2/